**Χαιρετισμός Προέδρου ΣΦΕΕ, κ. Ολύμπιου Παπαδημητρίου**

Αξιότιμες κυρίες και αξιότιμοι κύριοι, αγαπητοί συνάδελφοι,

Καλημέρα και καλώς ήρθατε στη σημερινή κοινή Συνέντευξη Τύπου του Συνδέσμου μας με το Ίδρυμα Οικονομικών & Βιομηχανικών Ερευνών (ΙΟΒΕ), με το οποίο μας δένει μια μακροχρόνια εξαιρετική συνεργασία!

Επιτρέψτε μου, λοιπόν, πρώτα απ’ όλα να εκφράσω τις ευχαριστίες μας σε όλη την επιστημονική ομάδα του ΙΟΒΕ και ιδιαιτέρως στον κ. Νίκο Βέττα και τον κ. Άγγελο Τσακανίκα που είναι σήμερα εδώ.

Η επικαιροποίηση της έκδοσης του συνδέσμου μας για την εικόνα της φαρμακευτικής αγοράς στην Ελλάδα είναι έτοιμη και σήμερα θα παρουσιαστούν και τα στοιχεία του 2019. Μέσα από την αναλυτική παρουσίαση των κκ Βέττα και Τσακανίκα θα αναδειχθεί για μια ακόμη φορά η σπουδαιότητα και η σημασία του φαρμακευτικού κλάδου για την ελληνική κοινωνία και για την ελληνική οικονομία. Παράλληλα, θα καταδειχθεί η επιτακτική ανάγκη για μια βιώσιμη πολιτική φαρμάκου με επίκεντρο τον ασθενή, αλλά και δράσεις που χρειάζονται να υλοποιηθούν άμεσα για τη δημόσια υγεία και την οικονομική ανάπτυξη.

Η μελέτη καταγράφει βέβαια και τα δομικά προβλήματα. Μεγάλα ζητήματα για τη χώρα παραμένουν το δημογραφικό και η υποχώρηση της συνολικής χρηματοδότησης για δαπάνες υγείας και φαρμάκου. Η μακρόχρονη οικονομική κρίση έπληξε την χώρα μας σε παρά πολλά επίπεδα και είχε δραματικές επιπτώσεις στην κοινωνία, την οικονομία, την αγορά του φαρμάκου, τους φορείς του κλάδου, τις εταιρίες μας, αλλά κυρίως στους ασθενείς. Ταυτόχρονα, ο πληθυσμός γερνά και σε συνδυασμό με την αυξανόμενη ανάγκη για υγειονομική περίθαλψη, δημιουργούνται ασφυκτικές πιέσεις στους προϋπολογισμούς της ασφάλισης υγείας, ενώ η συμμετοχή του ιδιωτικού τομέα καθίσταται μη βιώσιμη σε ένα περιβάλλον μακροχρόνιας ανεργίας και δραματικής μείωσης του εισοδήματος των Ελλήνων. Πριν προλάβουμε να αντιμετωπίσουμε όλες αυτές τις προκλήσεις, ήρθαμε αντιμέτωποι και με την παγκόσμια πανδημία του COVID-19 και τις τραγικές επιπτώσεις της στη δημόσια υγεία, την ανεργία, την οικονομία. Η κρίση της πανδημίας του COVID-19 ανέδειξε τις αδυναμίες, αλλά και τις αυξημένες ανάγκες επιπρόσθετης χρηματοδότησης των υγειονομικών συστημάτων παγκοσμίως, αφενός για να ανταποκριθούν σε συνθήκες κρίσης, αφετέρου για να είναι σε θέση να αντιμετωπίσουν τις αυριανές προκλήσεις, αλλά και του απώτερου μέλλοντος.

Στην Ελλάδα η συνολική εξωνοσοκομειακή φαρμακευτική δαπάνη εκτιμάται ότι θα φτάσει στα €3,9 δισεκ. το 2019 (εκ των οποίων μόλις το €1,945 εκατ. αποτελεί δημόσια χρηματοδότηση). Το υπερβάλλον ποσό καλύπτεται από τους ασθενείς και τον ιδιωτικό τομέα, με το μεγαλύτερο μέρος να το επωμίζεται ο φαρμακευτικός κλάδος, μέσω των υποχρεωτικών επιστροφών και εκπτώσεων (clawback & rebates) που καταβάλει.

Οι εκτιμήσεις για το συνολικό ποσό της υπερφορολόγησης των φαρμακευτικών επιχειρήσεων αγγίζουν τα €2 δις για το 2020! Και όσο η φαρμακοβιομηχανία συνεισφέρει στο σύστημα μέσω των υποχρεωτικών επιστροφών, οι ασθενείς δεν στερήθηκαν τα φάρμακά τους μέχρι τώρα. Τα όρια όμως έχουν εξαντληθεί. Ήδη για το πρώτο τρίμηνο του 2020 το clawback του ΕΟΠΥΥ είναι αυξημένο κατά 46% συγκριτικά με το πρώτο τρίμηνο του 2019!

Ο κλάδος του φαρμάκου είναι ένας κλάδος στρατηγικής σημασίας για τη χώρα μας με ισχυρό οικονομικό αποτύπωμα. Τόσο στα χρόνια της μακρόχρονης οικονομικής κρίσης όσο και πρόσφατα με την πανδημία του COVID-19 απέδειξε πως είναι εδώ, εξασφαλίζοντας επάρκεια φαρμάκων και καλύπτοντας όλες τις φαρμακευτικές ανάγκες των Ελλήνων ασφαλισμένων και ασθενών, στηρίζοντας τους επαγγελματίες υγείας, πολλές χιλιάδες θέσεις εργασίας, αλλά και το ίδιο το σύστημα υγείας.

Η βιωσιμότητά του κλάδου μας, όμως, απειλείται από την έλλειψη προβλεψιμότητας, την υπερφορολόγηση, την απουσία νέων φαρμάκων, την μερική μόνο υλοποίηση των απαραίτητων και ήδη θεσμοθετημένων μεταρρυθμίσεων. Δεν μπορεί να απειλείται άλλο, γιατί έτσι απειλείται και η ίδια η βιωσιμότητα του συστήματος δημόσιας υγείας.

Κυρίες και κύριοι, βρισκόμαστε σε μια χρονική στιγμή κομβικής σημασίας, για τη χώρα, για τη δημόσια υγεία, για την οικονομία, αλλά και για τον κλάδο του φαρμάκου.

Τώρα δίνεται στην Ελλάδα η ευκαιρία να αναθεωρήσει και να εκσυγχρονίσει ουσιαστικά τη δομή του συστήματος υγειονομικής περίθαλψης.

Διαχρονικά καταθέτουμε στην κυβέρνηση ρεαλιστικές και τεκμηριωμένες προτάσεις, όπως κάναμε και πρόσφατα. Καταθέσαμε μια πλήρη σειρά θέσεων και προτάσεων που συμπυκνώνονται σε 7 πυλώνες δράσεων και που μπορούν να συμβάλλουν στη διαμόρφωση και την εφαρμογή ενός εθνικού σχεδιασμού για την δημόσια Υγεία.

Ευελπιστούμε ότι αυτή τη φορά θα ληφθούν από τους κυβερνώντες σοβαρά υπόψη και μάλιστα άμεσα, γιατί:

Τώρα είναι η ευκαιρία να εφαρμοστεί μια βιώσιμη φαρμακευτική πολιτική, που τελικά θα αποβεί υπέρ των ασθενών και της δημόσιας υγείας.

Να επαναπροσδιοριστεί η δημόσια φαρμακευτική δαπάνη με βάση τις πραγματικές ανάγκες του πληθυσμού της χώρας μας.

Να διασφαλιστεί η πρόσβαση σε νέες καινοτόμες θεραπείες για τους Έλληνες ασθενείς, που καθυστερεί τουλάχιστον 2 χρόνια.

Να πάψει να στηρίζεται στην υπερφορολόγηση των φαρμακευτικών επιχειρήσεων, μέσω των υποχρεωτικών επιστροφών και εκπτώσεων που φθάνει στο 70% του κύκλου εργασιών των εταιριών του κλάδου, η βιωσιμότητα του συστήματος φαρμακευτικής περίθαλψης.

Να αρθούν τα αντικίνητρα στην ανάπτυξη.

Να δοθούν περαιτέρω κίνητρα για την ανάπτυξη των κλινικών μελετών.

Μόνο εάν δοθούν λύσεις στα προηγούμενα 2 σημεία (κονδύλια και υπερφορολόγηση) θα μπορέσει η Ελλάδα να προσελκύσει νέες επενδύσεις και κλινικές μελέτες.

Να αναγνωριστεί από την Πολιτεία η σημαντική αναπτυξιακή δυναμική του φαρμακευτικού κλάδου ώστε να μεγιστοποιηθεί η συμβολή του στην ανάκαμψη της εθνικής οικονομίας.

Για να δοθούν λύσεις, ο διάλογος με την πολιτεία πρέπει να γίνει συστηματικός και ουσιαστικός ! Εμείς το επιζητούμε σταθερά. Το υπουργείο υγείας;;;

Σας ευχαριστώ πολύ!